钦定古今图书集成/明伦汇编/闺媛典/第209卷 > 赖钦化妻谢氏
## 钦定古今图书集成/明伦汇编/闺媛典/第209卷 > 赖钦化妻谢氏

按《宁化县志》：谢氏年十七，适赖钦化。钦化甚贫，谢事
姑范以孝闻。年二十二而化疾革，子道隆仅期钦化，
顾谓谢曰：“死不足憾，但母老子幼，家无担石，抱恨不
瞑目耳。”谢泣曰：“老母弱子，夫在惟夫，不幸则惟妾。家
虽贫，十指尚在，忍饥寒，当可延活。”言已恸绝，旁人为
之泣下。钦化既没，养姑哺雏，殚心瘁力。或悯其惫，微
讽改节，谢唾骂之，无复敢言。年六十六卒。县令表其
门。